Document ID: 32005D0210

KOMISIJAS LĒMUMS
(2005. gada 11. marts),
ar ko otro reizi groza Lēmumu 2004/614/EK attiecībā uz to aizsargpasākumu piemērošanas periodu, kuri saistīti ar putnu gripu Dienvidāfrikas Republikā
(izziņots ar dokumenta numuru K(2005) 559)
(Dokuments attiecas uz EEZ)
(2005/210/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 15. jūlija Direktīvu 91/496/EEK, ar ko nosaka principus attiecībā uz tādu dzīvnieku veterināro pārbaužu organizēšanu, kurus Kopienā ieved no trešām valstīm, un ar ko groza Direktīvas 89/662/EEK, 90/425/EEK un 90/675/EEK (1), un jo īpaši tās 18. panta 7. punktu,
ņemot vērā Padomes 1997. gada 18. decembra Direktīvu 97/78/EK, ar ko nosaka principus, kuri reglamentē veterināro pārbaužu organizēšanu attiecībā uz produktiem, ko ieved Kopienā no trešām valstīm (2), un jo īpaši tās 22. panta 6. punktu,
tā kā:
(1)
Ar Komisijas 2004. gada 24. augusta Lēmumu 2004/614/EK par aizsargpasākumiem saistībā ar īpaši patogēnu putnu gripu Dienvidāfrikas Republikā (3) Komisija ir noteikusi aizsargpasākumus attiecībā uz putnu gripu skrējējputnu saimēs Dienvidāfrikā.
(2)
Situācija saistībā ar putnu gripu skrējējputnu saimēs Dienvidāfrikā vēl nav skaidra, jo Dienvidāfrikas kompetentā iestāde, veicot seroloģisko uzraudzību, ir atklājusi, ka rezultāti nav pārliecinoši. Taču šķiet, ka situācija ir kontrolējama, un ir gaidāms, ka Komisijai drīzumā nosūtīs sīkāku informāciju.
(3)
Ņemot vērā minētos apstākļus, ir lietderīgi pagarināt Lēmuma 2004/614/EK piemērošanu vēl par trim mēnešiem. Taču lēmumu var pārskatīt pirms šīs dienas atkarībā no jebkuras papildu informācijas, ko sniegs Dienvidāfrikas kompetentā iestāde.
(4)
Šajā lēmumā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,
IR PIEŅĒMUSI ŠO LĒMUMU.
1. pants
Lēmuma 2004/614/EK 7. pantā datumu “2005. gada 31. marts” aizstāj ar datumu “2005. gada 30. jūnijs”.
2. pants
Šis lēmums ir adresēts dalībvalstīm.
Briselē, 2005. gada 11. martā

Labels: 17
20
3
6
18